Orbán megnevezte miniszterjelöltjeit
Egyetlen név kivételével nincs meglepetés a listán. Egy nő sem kerül miniszteri pozícióba.
Megnevezte miniszterjelöltjeit Orbán Viktor: a kormányfő Semjén Zsoltot tárca nélküli miniszternek, Pintér Sándort belügyminiszternek, Balog Zoltánt az emberi erőforrások miniszterének, Fazekas Sándort földművelésügyi miniszternek, Hende Csabát honvédelmi miniszternek, Trócsányi Lászlót igazságügyi miniszternek, Navracsics Tibort külgazdasági és külügyminiszternek, Varga Mihályt nemzetgazdasági miniszternek, Seszták Miklóst nemzeti fejlesztési miniszternek, Lázár Jánost pedig a Miniszterelnökséget vezető miniszternek javasolja kinevezni.

Mindez abból a levélből derül ki, amelyet a miniszterelnök Kövér László házelnöknek küldött a jelöltek parlamenti bizottsági meghallgatásával kapcsolatban. A dokumentumot Havasi Bertalan, a Miniszterelnöki Sajtóiroda vezetője juttatta el csütörtökön az MTI-hez.

Orbán Viktor levelében kérte az Országgyűlés elnökének intézkedését, hogy a miniszterjelölteket – akiket a miniszterelnök javaslatára az államfő nevez ki tárcavezetőknek – a feladatkörük szerint hatáskörrel rendelkező parlamenti bizottságok meghallgassák a kinevezésük előtt.

Két új ember, nincs nő

A tíz miniszterjelölt közül ketten nem voltak tagjai a második Orbán-kormánynak: Trócsányi László eddigi párizsi nagykövet és Seszták Miklós KDNP-s országgyűlési képviselő. Utóbbi Németh Lászlónét váltja a Nemzeti Fejlesztési Minisztérium élén. Az elmúlt négy év egyetlen női minisztere mellett a külügyeket irányító Martonyi János távozik a kabinetből, akinek utódja – a külgazdasággal kibővített tárca élén – Navracsics Tibor lesz – derül ki a névsorból.

Változás továbbá, hogy Lázár János eddig államtitkárként vezette a Miniszterelnökséget, amely minisztériumi rangot kap, és elsősorban a kormányzati koordinációt ellátó tárca lesz.

A jelöltek között szintén ketten vannak, akik nem országgyűlési képviselők: Trócsányi László és Pintér Sándor. A további nyolc jelölt közül hatan a Fidesz-frakcióban (Balog Zoltán, Fazekas Sándor, Hende Csaba, Navracsics Tibor, Varga Mihály és Lázár János), ketten pedig (Semjén Zsolt és Seszták Miklós) a KDNP képviselőcsoportjában ülnek a Házban.

Az Országgyűlés hétfőn fogadta el azt a törvényjavaslatot, amelynek értelmében kilenc minisztériummal működik majd a harmadik Orbán-kormány. Az már ennek az előterjesztésnek a benyújtásakor kiderült, hogy megszűnik az eddig Navracsics Tibor vezette Közigazgatási és Igazságügyi Minisztérium, az igazságügy önálló tárcát kap. Orbán Viktor a múlt héten a Brüsszellel vívott folyamatos csatákkal indokolta az önálló Igazságügyi Minisztérium létrehozását. A közigazgatás a Miniszterelnökséghez kerül, csakúgy, mint a vidékfejlesztés.

Lázár János korábbi tájékoztatása szerint a leendő tárcavezetők bizottsági meghallgatása június 2-án, azaz jövő hétfőn kezdődik, a miniszterek június 6-án tesznek esküt, és várhatóan június 15-ig Orbán Viktor megnevezi az összes államtitkárt.

A nevek nagy részét már korábban is lehetett sejteni, meglepetésnek egyedül Seszták Miklóst nemzeti fejlesztési miniszterré jelölését nevezhetjük.
Belföld